Toppen af dansk erhvervsliv råber i øjeblikket i kor om behovet for mere arbejdskraft fra udlandet, men virksomhederne skal forberede sig på, at kampen om at få de attraktive udlændinge til landet bliver svær.

Trods en ihærdig indsats for at brande Danmark de senere år er vores nabolande langt mere populære at arbejde i.

Det viser en af de hidtil mest omfattende globale undersøgelser af, hvor det er mest attraktivt at arbejde. Boston Consulting Group har lavet undersøgelsen blandt godt 200.000 personer fra 189 forskellige lande. Mens både Tyskland og Sverige ligger helt i toppen, kommer Danmark ind på en lidet flatterende 27. plads. Det er langt mere populært at arbejde i eksempelvis München, Madrid og Amsterdam end i København.

»Vi skal blive bedre til at forstå, hvad der tiltrækker udlændinge, og hvordan vi markedsfører os som arbejdsland. Når for eksempel Sverige ligger så langt højere oppe på listen end os, bør det vække bekymring,» siger Mai-Britt Poulsen, partner i Boston Consulting Group i Danmark.

Hun peger på, at Danmark har mange af de forudsætninger, som mange udlændinge vægter højt, eksempelvis en god infratruktur, et godt uddannelsessystem og en arbejdskultur, hvor der er kort afstand fra medarbejder til chef. »Men vi er ikke gode nok til at sælge det. Vi bliver nødt til at vise, at vi er et åbent samfund. Det, tror jeg eksempelvis, svenskerne er meget bedre til at signalere,« forklarer hun.Hos Consortium for Global Talent, der repræsenterer 18 af de største virksomheder i Danmark, er direktør Tine Horwitz enig. Hun planlægger derfor et topmøde for talenter, som fremover skal afholdes i København hvert andet år.

»Politikerne har de senere år gjort meget for at gøre det lettere at få udlændingene hertil. Nu handler det om, hvordan vi får Danmark på radaren og får en langsigtet brandingstrategi. Hvor Davos er kendt for sit økonomiske topmøde, vil vi gøre København kendt for at afholde et Global Talent Forum,« siger hun.Dansk Industri er enig, men peger på, at udsigten til et folketingsvalg med fokus på udlændinge kan skade markedsføringen.

»Vi bliver også nødt til at se på, hvordan vi byder folk velkomne i hverdagen og omtaler dem. Det vil vi blive ved med at gøre politikerne opmærksomme på, også op til næste valg,» siger Steen Nielsen, underdirektør i Dansk Industri.